OPINIE 7. Curtea a auditat următoarele: (a) conturile întreprinderii comune, care cuprind situațiile financiare (5) și rapoartele privind execuția bugetară (6) pentru exercițiul financiar încheiat la 31 decembrie 2016; și (b) legalitatea și regularitatea operațiunilor subiacente acestor conturi, în conformitate cu prevederile articolului 287 din Tratatul privind funcționarea Uniunii Europene (TFUE). Opinia privind fiabilitatea conturilor 8. În opinia Curții, conturile întreprinderii comune aferente exercițiului încheiat la 31 decembrie 2016 prezintă în mod fidel, sub toate aspectele semnificative, situația financiară a acesteia la 31 decembrie 2016, precum și rezultatele operațiunilor sale, fluxurile sale de numerar și modificările în structura activelor nete pentru exercițiul încheiat la această dată, în conformitate cu dispozițiile regulamentului său financiar și cu normele contabile adoptate de contabilul Comisiei. Aceste norme se bazează pe standardele de contabilitate pentru sectorul public acceptate la nivel internațional. Opinia privind legalitatea și regularitatea operațiunilor de venituri subiacente conturilor 9. În opinia Curții, operațiunile de venituri subiacente conturilor aferente exercițiului încheiat la 31 decembrie 2016 sunt conforme cu legile și reglementările în vigoare sub toate aspectele semnificative. Opinia privind legalitatea și regularitatea plăților subiacente conturilor 10. În opinia Curții, plățile subiacente conturilor aferente exercițiului încheiat la 31 decembrie 2016 sunt conforme cu legile și reglementările în vigoare sub toate aspectele semnificative. Paragrafe de evidențiere a unor aspecte 11. Fără a pune în discuție opiniile formulate anterior, Curtea dorește să atragă atenția asupra aspectelor prezentate în continuare. În concluziile sale adoptate la 7 iulie 2010 (7), Consiliul a aprobat suma de 6,6 miliarde de euro (la valorile din 2008) reprezentând contribuția întreprinderii comune la faza de construcție din cadrul proiectului ITER, a cărei finalizare era planificată inițial pentru 2020. Această sumă nu includea cuantumul de 663 de milioane de euro propus de Comisia Europeană în 2010 pentru a acoperi eventualele cheltuieli neprevăzute (8). 12. În luna noiembrie 2016, Consiliul ITER (9) a aprobat un nou scenariu de referință pentru proiectul ITER (în ceea ce privește sfera, calendarul și costurile acestuia). Calendarul global al proiectului (10) a fost aprobat de toți membrii Organizației Internaționale ITER (11), iar costul de ansamblu al proiectului a fost aprobat ad referendum, ceea ce înseamnă că fiecare țară membră trebuie să obțină aprobarea pentru costurile proiectului prin intermediul procedurii bugetare normale a guvernului său. 13. Noul calendar aprobat de Consiliul ITER stabilea o abordare în patru etape, decembrie 2025 fiind termenul stabilit pentru atingerea primului obiectiv de etapă strategic al fazei de construcție din cadrul proiectului („prima plasmă”), iar decembrie 2035 fiind data estimată de finalizare indicată pentru întreaga fază de construcție, ceea ce reprezintă o întârziere de 15 ani față de scenariul de referință inițial. Scopul noii abordări în etape este de a alinia mai bine implementarea proiectului cu prioritățile și constrângerile tuturor membrilor Organizației Internaționale ITER. 14. În urma aprobării noului scenariu de referință pentru proiectul ITER, întreprinderea comună F4E a stabilit noul calendar și a recalculat costul previzionat la finalizare (EAC – estimated at completion) care corespunde contribuției întreprinderii comune la faza de construcție a proiectului. 15. Rezultatele, care au fost prezentate Consiliului de administrație al întreprinderii comune în decembrie 2016, au indicat că nevoia estimată de finanțare pentru faza de construcție de după 2020 se ridica la 5,4 miliarde de euro (o creștere de 82 % față de bugetul aprobat de 6,6 miliarde de euro). Suma de 6,6 miliarde de euro care fusese aprobată de Consiliul UE în 2010 servește, în prezent, ca plafon pentru cheltuielile întreprinderii comune până în 2020. 16. Trebuie menționat că, în plus față de faza de construcție, întreprinderea comună va trebui să contribuie și la faza operațională a proiectului ITER după anul 2035 (12), precum și la faza ulterioară de dezactivare și dezafectare a ITER. Aceste contribuții nu au fost estimate deocamdată. 17. Previziunile întreprinderii comune F4E pentru faza „prima plasmă” sunt compatibile cu calendarul stabilit de Organizația Internațională ITER pentru proiect și trebuie remarcat că termenul indicat în acest calendar este considerat a fi data cea mai timpurie la care proiectul poate fi realizat din punct de vedere tehnic (13). 18. În luna iunie 2017, Comisia a publicat o comunicare privind contribuția UE la proiectul ITER reformat (14), urmărind să obțină sprijinul Parlamentului European și un mandat din partea Consiliului UE pentru a-i permite să aprobe noul scenariu de referință (15), în numele Euratom. 19. Chiar dacă noul scenariu de referință nu include posibilitatea unor situații neprevăzute, Comisia a sugerat, în comunicarea sa, că ar fi indicat să se prevadă o întârziere de până la 24 de luni în calendarul de desfășurare a proiectului și o incertitudine de 10-20 % în buget (16). În plus, printre măsurile luate pentru a se respecta bugetul plafonat în valoare de 6,6 miliarde de euro se număra amânarea achiziției și a instalării tuturor componentelor care nu sunt esențiale pentru realizarea „primei plasme”. Deși s-au luat măsuri pozitive pentru îmbunătățirea gestionării și a controlului fazei de construcție a proiectului ITER, persistă riscul unor creșteri suplimentare ale costurilor și al altor întârzieri în implementarea proiectului față de noul scenariu de referință propus. 20. La 29 martie 2017, Regatul Unit a notificat Consiliul European cu privire la decizia sa de a se retrage din Uniunea Europeană și din Euratom. Un acord privind modalitățile de retragere urmează să fie negociat. Acest lucru poate avea un efect semnificativ asupra activităților viitoare ale întreprinderii comune F4E și asupra proiectului ITER. Responsabilitățile conducerii și ale persoanelor însărcinate cu guvernanța 21. În conformitate cu articolele 310-325 TFUE și cu regulamentul financiar al întreprinderii comune, conducerea este responsabilă de întocmirea și de prezentarea conturilor pe baza standardelor de contabilitate pentru sectorul public acceptate la nivel internațional, precum și de legalitatea și regularitatea operațiunilor subiacente conturilor. Această responsabilitate include conceperea, implementarea și menținerea controlului intern necesar pentru întocmirea și pentru prezentarea unor situații financiare care să nu fie afectate de denaturări semnificative, fie rezultate din acte de fraudă, fie rezultate din erori. Conducerea are, în egală măsură, responsabilitatea de a se asigura că activitățile, operațiunile financiare și informațiile reflectate în situațiile financiare sunt conforme cu dispozițiile care le reglementează. Responsabilitatea finală pentru legalitatea și regularitatea operațiunilor subiacente conturilor aparține conducerii întreprinderii comune. 22. În ceea ce privește întocmirea conturilor, conducerea este responsabilă de evaluarea capacității întreprinderii comune de a-și continua activitatea, prezentând, după caz, aspectele relevante pentru continuitatea activității și utilizând principiul contabil al continuității activității. 23. Persoanele însărcinate cu guvernanța sunt responsabile de supravegherea procesului de raportare financiară al întreprinderii comune. Responsabilitatea auditorului cu privire la auditul conturilor și al operațiunilor subiacente 24. Obiectivul Curții este, pe de o parte, de a obține o asigurare rezonabilă referitor la prezența sau la absența unor denaturări semnificative în cadrul conturilor întreprinderii comune și la conformitatea operațiunilor subiacente cu legile și reglementările în vigoare și, pe de altă parte, de a furniza Parlamentului European și Consiliului sau, după caz, altor autorități responsabile de descărcarea de gestiune, o declarație de asigurare cu privire la fiabilitatea conturilor și la legalitatea și regularitatea operațiunilor subiacente acestora, pe baza auditului său. Asigurarea rezonabilă reprezintă un nivel de asigurare ridicat, dar nu este o garanție a faptului că auditul va detecta întotdeauna eventualele denaturări semnificative sau neconformități existente. Acestea pot apărea ca rezultat fie al unei fraude, fie al unei erori și sunt considerate a fi semnificative dacă se estimează, în mod rezonabil, că ele ar putea, în mod individual sau agregat, influența deciziile economice pe care utilizatorii conturilor le pot lua pe baza acestora. 25. Auditul implică aplicarea unor proceduri în vederea obținerii de probe de audit privind sumele și informațiile prezentate în conturi și privind legalitatea și regularitatea operațiunilor subiacente acestora. Procedurile de audit sunt alese pe baza raționamentului auditorului, care include evaluarea riscurilor ca în cadrul conturilor să se regăsească denaturări semnificative sau ca la nivelul operațiunilor subiacente să existe neconformități semnificative cu cerințele din legislația Uniunii Europene, fie că aceste denaturări sau neconformități rezultă din acte de fraudă, fie că rezultă din erori. Atunci când evaluează aceste riscuri, auditorul analizează controalele interne relevante pentru întocmirea și prezentarea fidelă a conturilor și pentru legalitatea și regularitatea operațiunilor subiacente, scopul fiind însă acela de a defini proceduri de audit corespunzătoare în raport cu circumstanțele date, și nu de a exprima o opinie cu privire la eficacitatea controalelor interne respective. Auditul include, în egală măsură, aprecierea caracterului adecvat al politicilor contabile utilizate și a caracterului rezonabil al estimărilor contabile elaborate de conducere, precum și evaluarea prezentării globale a conturilor. 26. În ceea ce privește veniturile, Curtea verifică finanțarea primită de la Comisie și de la alte părți interesate și evaluează procedurile instituite de întreprinderea comună pentru colectarea taxelor și a altor venituri. 27. În ceea ce privește cheltuielile, Curtea examinează operațiunile de plăți la momentul la care cheltuielile au fost suportate, înregistrate și acceptate. Examinarea acoperă toate categoriile de plăți (inclusiv plățile efectuate în vederea achiziționării de active), cu excepția plăților în avans, la momentul la care sunt efectuate. Plățile în avans sunt examinate în momentul în care beneficiarul fondurilor furnizează justificarea pentru utilizarea lor corespunzătoare, iar întreprinderea comună acceptă această justificare prin închiderea și validarea plății în avans, indiferent dacă acest lucru are loc în același exercițiu sau ulterior. 28. La întocmirea prezentului raport și a opiniei, Curtea a luat în considerare activitatea de audit desfășurată de auditorul extern independent cu privire la conturile întreprinderii comune, în conformitate cu prevederile articolului 208 alineatul (4) din Regulamentul financiar al UE (17).